পি.এম.না উত্তর প্রদেশকী শহজহানপুরদা গঙ্গা এক্সপ্রেসৱেগী উরেপ-উয়ুং তম্বগী থৌরমদা থমখিবা ৱারোল

ভারত ইমানা য়াইফরে! ভারত ইমানা য়াইফরে! ভারত ইমানা য়াইফরে! ঐখোয়না শ্রী বাবা বিশ্বনাথ অমসুং ভগৱান পরশুরামগী খুয়া খাদা খুরুমজরী। গঙ্গা ইমানা য়াইফরে। হর হর গঙ্গে। উত্তর প্রদেশকী মশেক মঙাক লৈরবা অমসুং হোৎনবা কনবা মুখ্য মন্ত্রী, য়োগী অদিত্যনাথজী, উপ মুখ্য মন্ত্রী কেশব প্রশাদ মৌরিয়াজী, কেন্দ্রগী মন্ত্রী মন্দলদা পুন্না থবক তৌমিন্নরিবা বি. অলে. ভর্মাজী, পার্লিয়ামেন্ততা ঐহাক্কী পুন্না লৈমিন্নরিবা সন্তোশ গঙৱারজী, য়ু.পি. সরকারগী মন্ত্রীশিং, সুরেশ কুমার খন্নাজী, সতিশ মহনজী, জিতিন প্রসাদজী, মহেশ চন্দ্র গুপ্তজী, ধরমভীর প্রজাপতীজী, পার্লিয়ামেন্ততা লৈমিন্নরিবা অতোপ্পা মীওইশিং, য়ু.পি. লেজিস্লেতিব এসেম্বলী অমসুং লেজিস্লেতিব কাউন্সিলগী মীওইশিং, অতোপ্পা কলিগশিং, মশিং য়াম্না লাক্লিবা পঞ্চায়ত মেম্বর অমসুং অতোপ্পা ইচিল ইনাওশিং। কাকোরিদগী মীয়ামগী নীংতম ইহৌরোই ওইনা থৱাই কৎখিবা রামপ্রসাদ বিস্মিল, অশফাক উল্লাহ খান অমসুং রোশন সিংহগী খুয়া খাদা খুরুমজরী। জাহু হিয়নগী মীয়ামদা য়াইফ পাউজেল পীজরি, মসিগী মফম অসি ঙাক শেন্দুনা থম্বীয়ু। হেনাইদগী ইচং থৌরবা কবী দমোদর স্বারুপ, ইহৌরোই রাজ বাহাদুর বিকল অমসুং অগনিভেশ শুকলানা ইচং থৌবগা লোয়ননা নীতম ইহৌ হৌদোরকখি। পুম্নমক অসিবু পোকপীরিবা ইমা নহাকপু খুরুমজরী। মরুপশিং, তানজা চানা হয়েং অসি পন্দিৎ রাম প্রসাদ বিস্মিল, অশফাক উল্লাহ খান অমসুং থাকুর রোশন সিংহগী থৱাই কৎখিবা নুমিৎনি। ব্রিতিশ শাসনবু শীংনখিবা শহজহানপুরগী মপারী অহুম অসি দিসেম্বর ১৯দা থৌরি য়ান্দুনা হাৎখি। ভারতকী নীংতম্বগীদমক মখোয়গী থৱাই কৎখিবা অসিগুম্বা হীরোশিং অসিগী ঐখোয়দা অচৌবা লমন অমা তোনশিঞ্জরে। মখোয়গী লমন অসি ঐখোয়না কৈদুংনুংদা শিংবা ঙম্লরোই। অদুবু লৈবাক অসিগী চাউখৎ-থৌরাংগীদমক ঐখোয়না অহিং নুংথিল খাইদনা হোৎনরবা, ঐখোয়গী নীংতম ইহৌরোইশিংনা মংজরম্বা ভারত অদু ওইনবা শেমগৎলবদি ঐখোয়না মখোয়বু নীংথিনা ইকাই খুম্নবা উৎলবনি। ঙসিদি শহজহানপুর অসিদা অফবা, পুৱারী ওইবা থৌরম অমা পাংথোকলি। উত্তর প্রদেশতা খ্বাইদগী চাউবা এক্সপ্রেসৱে – গঙ্গা এক্সপ্রেসৱেগী থবক ঙসিদগী হৌরে। রামচরিৎ মানসনা হায়: গঙ্গ সকল মঙ্গল মুলা। সব সুখ কর্নি হর্নি সুলা। মসিনা হায়রিবদি ইমা গঙ্গানা থবক থৌরম খুদিংমক্কী খুমাং চাউশিনবগী হৌরকফম্নি। ইমা গঙ্গানা হরাও তয়াম্বা খুদিংমক পীবি অমসুং অৱাবা খুদিংমক লৌশীনবীখি। মসিগা মান্ননা গঙ্গা এক্সপ্রেসৱে অসিনা য়ু.পি.গী চাউখৎ থৌরাংগী অনৌবা থোংশিং হাংদোক্লগনি। ঙসিদি মীরুৎ, হাপুর, বুলন্দশহর, অমরোহা, সম্ভল, বদানয়ু, শাহজহানপুর, হরদোই, উন্নাও, রায়বরেলী, প্রতাপগর অমসুং প্রয়াগরাজগী মীপুম খুদিংমক্তা অখন্ননা য়াইফ-পাউজেল পীজরি। মসিগী কি.মি. ৬০০ শাংবা এক্সপ্রেসৱে অসিদা লুপা করোর ৩৬,০০০ হেন্না চাদিং তৌগনি। মসিগী গঙ্গা এক্সপ্রেসৱে অসিনা সেক্তর অসিদা ইন্দসত্রী কয়ামরুম পুরক্লগনি, নহা লিশিং কয়াগী থবক কয়ামরু, খুদোংচাবা কয়ামরুম ফংহল্লগনি। মরুপশিং, উত্তর প্রদেশ অসি মীশিংগা লোয়ননা মফমগা য়েংনবদা চাউবা মান্নৈ, নাকল অমদগী অমরোমদা কিলিমীতর ১,০০০ ওই। অসিগুম্বা অচৌবা য়ু.পি. অমা চলাইবা, অকনবা থবক পাইখৎপা মথৌ তারিবা অদু ঙসিদি দবল ইঞ্জিন সরকার অসিনা পাংথোক্লে। য়ু.পি.বু নেক্স জেনেরেসন ইনফ্রাস্ত্রকচর লৈবা খ্বাইদগী মতম চুনরবা রাজ্য অমা ওইনা শকখংনগদবা নুমিৎ অদু কুইদ্রে। ঙসি শেমগৎলিবা মসিগী এক্সপ্রেসৱেশিং, নৌনা শাগৎলিবা এয়রপোর্তশিং অসিনা য়ু.পি. মীয়ামগী য়াইফ-থৌরাং কয়ামরুম পুন্না পুরক্লি। অহানবা কান্নগদবা হীরম –মীয়ামগী মতম কনবা। অনিশুবা কান্নগদবা হীরম- মীয়ামগী খুদোংচাবা হেনগৎহনবা অমসুং হিংবা লাইথোকহনবা। অহুমশুবা কান্নগদবা হীরম- য়ু.পি.গী রিসোর্সশিং নীয়ম চুম্না শিজিন্নবা। মরিশুবা কান্নগদবা হীরম – য়ু.পি. তৌবা ঙম্বা হেনগৎহনবা। মঙাশুবা কান্নগদবা হীরম – য়ু.পি.দা হীরম খুদিংমক্তা নুঙাই য়াইফবা পুরকপা। মরুপশিং, মমাংদা অদোম্না শহর অমদগী শহর অমদা চৎপদা চংলম্বা মতম অদু হৌজিক্তি চংলরোই। অদোমগী মতম অদু ত্রাফিক জেমশিংদা মাংহল্লরোই, মতম নীংথীনা শিজিন্নবা য়ারগনি। য়ু.পি.গী জিলা ১২ শম্নহল্লিবা এক্সপ্রেসৱে অসিনা য়ু.পি.গী নোংপোকথংবা শরুক অমসুং নোংচুপথংবা শরুক অনি অসি নকশিন্নহনবতা নত্তনা অরোমদোমদা দিল্লীদগী বিহার ফাওবা চৎপগী মতম হন্থহল্লগনি। মসিগী এক্সপ্রেসৱে অসি লোইরবা মতমদা মসিগী অকোইবা ইন্দস্ত্রী কয়ামরুম শারগনি। মসিনা লৌমীশিং, শা-শন য়োক্লিবশিংদা অনৌবা খুদোংচাবশিং ফংহনবতা নত্তনা এম.এস.ইএম.ই.শিং অমসুং স্মোল স্কেল ইন্দস্ত্রিশিংগীসু কান্নবা ফংহল্লগনি। মসিদা অখন্ননা ফুদ প্রোসেসিং ইন্দস্ত্রিশিংগী ওইনা পাইখৎকদৌরিবা থবকশিং অসিনা লৌমীশিংগী ইনকম হেনগৎহনবদা মতেং পাংলগনি। মরম অদুনা লৌমী ওইগেরা নহা ওইগেরে মসি পুম্নমক্কী লোইবা নাইদ্রবা খুদোংচাবশিংগী এক্সপ্রেসৱে অমনি। মরুপশিং, ঙসি য়ু.পি.দা শরিবা মতম চুনরবা ইনফ্রাস্ত্রকচরশিং অসিনা রিসোর্সশিং মতৌ করম্না নীয়ম চুম্না শিজিন্নবগে হায়বদু তাক্লি। মমাংদা মীয়ামগী শেল অসি করম্না শীজিন্নরম্বগে হায়বদু অদোম্না ময়েক শেংনা উবীরম্লগনি। অদোম খংবীদ্রিবা? মমাংদা করি তৌরম্মী হায়বা অদোম খংবীবরা? অদুবু ঙসিদি উত্তর প্রদেশকী শেলশিং অসি উত্তর প্রদেশকী চাউখৎ থৌরাংদা শিজিন্নরি। মমাংদদি অসিগুম্বা অচৌবা প্রোজেক্তশিং অসি মখোগী শেল তুংশিনবা য়ানবা চেদা খক্তা পাইখৎলম্মি। ঙসিদি য়ু.পি. মীয়ামগী শেলশিং অদু মাংহন্দনবা অসিগুম্বা প্রোজেক্তশিং অসি তশেংনা পাইখৎলে। অদোমগী শেল অদু অদোমগী পোকেত্তা লৈরগনি। অমসুং ইচিল-ইনাওশিং, মতম মাংহনদ্রবা মতমদা খুদোংচাবা হেনগৎলকই, রিসোর্সশিং নীংথিনা শীজিন্নবা ঙম্মি মদুতদা কেপাসিতীসু হেনগৎলকই। অমসুং পাৱর হেনগৎলক্লবদি মশা মতোমতা চাউখৎপা হৌরকই। ঙসি ঐখোয়না য়ু.পি.দা লৈরিবা দবল ইঞ্জিন সরকার অসিনা য়ু.পি.গী মতিক ময়াই হেনগৎহনবা উবা ফংলি। পুর্ভঞ্চল এক্সপ্রেসৱে নত্ত্রগা দিল্লী-মীরুৎ এক্সপ্রেসৱে, কুশীনগর ইন্তর্নেস্নেল এয়রপোর্ত নত্ত্রগা দেদিকেতেদ ফ্রৈৎ কোরিদোরগী মরু ওইবা তাঙ্ককশিংদা ওইরবসু, অসিগুম্বা প্রোজেক্ত কয়া অসি মীয়ামগী শেবা তৌনবা কত্থোকখি। ঙসি বুন্দেলখন্দ এক্সপ্রেসৱে, গোরাখপুর লিঙ্ক এক্সপ্রেসৱে, প্রয়াগরাজ লিঙ্ক এক্সপ্রেসৱে, দিল্লী-দেহরাদুন এক্সপ্রেসৱে, নোইদা ইন্তর্নেস্নেল এয়রপোর্ত, দিল্লী-মীরুৎ রেপিদ হায় স্পীদ কোরিদোর অসিগুম্বা অচৌবা প্রোজেক্তশিং খোঙজেল য়াংনা থবক চত্থরি। ঐখোয়না শারিবা ইনফ্রাস্ত্রকচর অমা হেক্তা ওইরবসু মখোয় অদু মল্তি-পর্পজ ওই, লোয়ননা মল্তি মোদেল কন্নেক্তিবিতীগীদমক চপ মান্নবা মওংদা মীৎয়েং চংলি। মরুপশিং, ২১শুবা চহিচাদা লৈবাক অমা হেক্তা খুমাং চাউশিনহনবদা, রাজ্য অমা হেক্তা খুমাং চাউশিনহনবদা খোঙজেল য়াংবা কন্নেক্তিবিতী চাউনা মথৌ তাই। পোৎলমশিং অদুনা য়ৌগদৌরিবা মফম অদু থুনা য়ৌরবা মতমদা মমলসু হন্থরক্কনি। মমল হন্থরক্লবা মতমদা বিজিনেস চাউখৎলক্কনি। ললোন-ইতিক চাউখৎলক্লবদি মপালদা পোৎ থাদোকপা হেনগৎলকই, মদুদা লৈবাক্কী শেন্মীৎলোন চাউখৎলক্কনি। মরম অসিনদা গঙ্গা এক্সপ্রেসৱে অসিনা য়ু.পি.গী চাউখৎ-থৌরাংদা ইনোৎ হাপ্লগনি, অমসুং মসিনা য়ু.পি.দা শক্তি পীরগনি। মসিনা পি.এম. গতিশক্তি নেস্নেল মাস্তর প্লানদগী চাউনা মতেংসু ফংলগনি। এক্সপ্রেসৱে অসিগী এয়রপোর্তশিংগা শম্নহনগনি, মেত্রোগা শম্নহনগনি, ৱাতরৱেগী শম্নহনগনি অমসুং দিফেন্স কোরিদোরগসু শম্নহনগনি। গতিশক্তি মাস্তর প্লানগী মখাদা এক্সপ্রেসৱে অসিদা তেলিফোন ৱায়রশিং শম্বা, ওপ্তিকেল ফাইবর নেৎৱর্ক শম্বা, পাৱর লাইনশিং শম্বা, গ্যাস গ্রিদ শেম্বা, গ্যাস পাইপলাইনশিং শম্বা, ৱাতর গ্রিদ শাবা, হায় স্পীদ রেলৱে প্রোজেক্তশিং পাইখৎপগী ওইথোকপা য়াবশিং অসি য়েংলগা, মথৌ তাবশিং অসি খঙজিল্লগা, তুংদা করি মথৌ তারক্কনি য়েংলগা হায়রিবশিং অসি দিজাইন তৌখি। এক্সপ্রেসৱে অসি শেমগৎপদা শাগদৌরিবা অনৌবা থোংশিং, ওভরব্রিদজশিং, মথৌ তারকপা পুম্নমক লৈহন্নবা মসিগী অয়াবা পীবা অসিনা থবক অসি খোঙজেল য়াংখৎহল্লগনি। তুংলমচৎতা বারানসীগী দ্রাই পোর্তকী খুত্থাংদা নোংচুপ থংবা উত্তর প্রদেশকী কার্গো কন্তেনরশিং অসি হলদিয়া পোর্ত্তা হকথেংননা থাবা য়ারগনি। হায়বদি গঙ্গা এক্সপ্রেসৱেনা – পোৎ পুথোক্লিবশিং, ঐখোয়গী এন্তর্প্রাইসশিং, ঐখোয়গী ইন্দস্ত্রীশিং, প্রদক্সনদা য়াওরিবা মীওই খুদিংমক, মেন্যুফেকচরিং তৌবদা য়াওরিবা অপীকপা অমদি অচৌবা কম্পনী পুম্নমক, বিজিনেসমেন, কন্না হোৎনরিবা প্রজাশিং পুম্নমক অসিদা কান্নবা ফংহল্লগনি। ইচিল-ইনাওশিং, য়ু.পি. পুম্বনা অমত্তা ওইবা চাউখৎলবা মতম অদুতদা লৈবাক অসি চাউখৎপা ঙমগনি। মরম অসিনা দবল ইঞ্জিন সরকার অসিনা য়ু.পি.গী চাউখৎ-থৌরাংদা মীৎয়েং থম্লি। ‘সবকা সাথ, সবকা বিকাস, সবকা বিস্বাস অমসুং সবকা প্রয়াসকী মন্ত্রা অসিগা লোয়ননা ঐখোয়না য়ু.পি. অসি চাউখৎনবা পুকচেল শেংনা থবক কয়ামরুম পাইখৎলি। অদোম্না মমাংঙৈগী মতমশিং নীংশিংবীয়ু, অরিবা ৱারেপশিং নীংশিংবীয়ু, থবক পাইখৎপগী অরিবা মওংশিং অদু নীংশিংবীয়ু। অদোম্না ময়েক শেংনা উবা ফংগনি। য়ু.পি.দা খেন্নবা থম্বা অমত্তা উরোই, মীওই খুদিংমক্না কান্নবশিং ফংলি। চহি মঙাগী মমাংদা ওইরম্বা ফীভম অদু নীংশিংবতরা। রাজ্য অসিগী মফম খরখক্তা নত্তনা অতোপ্পা শহরশিং অমসুং খুঙ্গংশিংদা মৈ ফংলমদে। দবল ইঞ্জিন সরকার অসিনা য়ু.পি.দা ইলেক্ত্রিসিতী কন্নেক্সন লেম্না চাউরাক্না লাখ ৮০ পীবতা নত্তনা মমাংগা য়েংনবদা জিলা খুদিংমক্তা ইলেক্ত্রিসিতী মরাং কায়না পীরি। অসিগুম্বা ফীভমদা লৈরম্বা নত্ত্রা? মখোল থোক্না হৌনা হায়বীরকউ, লৈরম্বা নত্ত্রা? মীওই খরা খক্তনা নুংঙাইনা লৈরমখি, চুম্মিকো? মীওই খরগী খক্তা য়াইফনবা থবক পাইখৎলমখি, চুম্মিকো? দবল ইঞ্জিন ওইবা সরকার অসিনা য়ু.পি.দা লেম্না মৈগী কন্নেক্সন লাখ ৮০রোম পীবতা নত্তনা জিলা খুদিংমক্তা মমাংদগী হেন্না মৈ ফংহনবা ঙমখ্রে। মমাংগী সরকারনা লায়রবশিংগী য়ুমশিংগী মতাংদা কৈদৌনুংদা মীৎয়েং চংলমখিদে। হৌজিক্তা য়োগীজীনা হায়বীখ্রে মদুদি মোদীজীনা কাশীদা শিবজী থৌনীজরবা মতুংদা থোরকপগা মহাক্না শিন্মীশিংদা ইকাই খুম্নবা উৎখি। শিন্মীশিংদা লৈ চাইদুনা কাই খুম্নবা উৎখি। ইচিল-ইনাওশিং, করিগুম্বা মহাক অদু কেমেরাগী মমাংদা খক্তা থবক তৌবা ওইরবদি মদু অদোম্না খঙলম্লগনি অদুবু ঐখোয়গী সরকারনা লায়রবা খক্তগী, লায়রবগীদমক অয়ুক নুমিদাং খাইদনা থবক তৌরি। ঐখোয়গী সরকারনা য়ু.পি.দা লায়রবা লাখ ৩০ হেনবদা পক্কাগী য়ুমশিং পীবা ঙমখ্রে। ইচিল-ইনাওশিং, অদোমগী ইশাগী পক্কাগী য়ুম শাবা মতমদা অদোম্না ইজৎ লৈনা হিংই নত্ত্রগা হিংদে হায়না ফাওবরা? কোক থংগৎতুনা চৎপরা নত্ত্রগা চৎতবরা? লেংজুম ফন্দোক্তুনা চৎপরা নত্ত্রগা চৎতবরা? লৈবাক অসিগীদমক লায়রবশিংনা করিগুম্বা খরা তৌনবগী অপাম্বা লৈবরা নত্ত্রগা লৈতবরা? করিগুম্বা মোদীনা মসি পাঙথোক্লবদি মদু য়াবরা নত্ত্রগা য়াদবরা? য়াইকো? করিগুম্বা লায়রবা মীওই লাখ ৩০না মখোয়গী পক্কাগী য়ুমশিং লৈরবদি ঐখোয়না মখোয়গী থৌজাল ফংগদ্রা নত্ত্রগা ফংলোইদ্রা? মখোয়গী থৌজালশিংনা পাঙ্গল হাপকদ্রা নত্ত্রগা হাপলোইদ্রা? শক্তি অদুনা নখোয়গী থৌগল ঐখোয়না তৌজবা ফংগদ্রা নত্ত্রগা ফংলোইদ্রা? ঐখোয়না থমোয় শেংনা অদোমগীদমক থবক তৌবা ঙমগদ্রা নত্ত্রগা ঙমলোইদ্রা? ইচিল-ইনাওশিং, শহজহানপুরদা লৈবা মীওই অমত্তনা মসিগী মতাংদা খনখ্রবরা। উত্তর প্রদেশ পুম্বদা অসুম্না থবক অমুক্তা তৌখিদ্রি। শহজহানপুর খক্তদা মীওই লিশিং ৫০না পক্কাগী য়ুমশিং শাবা ঙমখ্রে, মখোয়গী পুন্সিগী খ্বাইদগী চাউবা মঙলান থুংহনবা ঙমখি। পি.এম. আৱাজ য়োজনাগী মখাদা য়ুমশিং ফংদ্রিবা মীওইশনা অথুবদা য়ুমশিং ফংনবা মোদী অমসুং য়োগীনা মীয়ামগীদমক অয়ুক নুমিদাং খাইদনা হোৎনখি অমসুং মখা তানা হোৎনখিগনি। হন্দক্তা ঐখোয়গী সরকারনা হীরম অসিগীদমক লুপা করোর লাখ ২ কাইথখি। লুপা কয়া – লুপা করোর লাখ অনি। অমসুং করি মরমগী – লায়রবশিংগী পক্কাগী য়ুমশিং শানবা। মসিগী লন অসি নখোয়গীনি, মসি নখোয়গীনি, নখোয়গী অঙাংশিং, মরুপশিংগীদমক্তনি। ইমুং মঙাদগী য়াঙ্খৈ খক্তগী য়াইফনবা নখোয়গী শেল অসি ঐখোয়না লান্না শীজিন্নবা য়াদে। ঐখোয়না নখোয়গীদমক, ঐহাক্কী ইচিল-ইনাওশিংগীদমক থবক তৌরি। ইচিল-ইনাওশিং, নীংখা তম্লবা মতুংদা অহানবা ওইনা লায়রবশিংগী অৱানা খঙবা অমসুং লায়রবশিংগীদমক থবক তৌবা সরকার শেমখ্রে। অহানবা ওইনা য়ুম, ইলেক্ত্রিসিতী, ঈশিং, লম্বী-থোং, তোইলেৎ, গ্যাস কন্নেক্সন অসিগুম্বা তঙাই ফদবা খুদোংচাবশিং অসি ফংহল্লি। অসিগুম্বা চাউখৎ-থৌরাংগী থবক অসিনা লায়রবা, তাথৈ-তাওইনা তৌবীরবা, খুদোংচাবা ফংদ্রবা অমদি শোত্থরবশিংগী পুন্সিদা অহোংবশিং পুরকখি। মফম অসিদা মমাংদা ওইরম্বা ফীভম অদু অদোম্না নীংশিংবীরমগনি, মমাংদা নুমিদাং খুদিংদা ইমর্জেন্সী থম্লমখি। কনাগুম্বা অমা হোস্পিতালদা পুবা মথৌ তারকপা মতমদা হরদোই, শহজহানপুর, ফর্রুখাবাদকী মীয়াম্না লখনৌ, কানপুর, দিল্লী তম্না চৎপা তারম্মি। মফম অসিদা হোস্পিতাল য়াম্না লৈরমদে, অমসুং অতোপ্পা শহরশিংদা চৎনবা লম্বী-থোং লৈরমখিদে। ঙসি মফম অসিদা লম্বী-থোং শেমগৎলে, এক্সপ্রেসৱেশিং শারগনি, অমসুং মেদিকেল কোলেজশিংসু হাংদোক্লে। হরদোই অমসুং শহজহানপুরদা মেদিকেল কোলেক অমমম লৈরে! মসিগা মান্নবা মওংদা য়োগীজী, মহাক্কী অপুনবা তীমনা য়ু.পি. পুম্বদা অনৌবা মেদিকেল কোলেজশিং হাংদোকখ্রে। অসুম্না থবক কন্না পাইখৎখি, থমোয় শেংনা থবক পাঙথোকখি। ইচিল-ইনাওশিং, সরকার অসিগী অহানবা মীৎয়েংদি চাউখৎ-থৌরাংগী কান্নবশিং অদু সমাজ অসিদা নাথৈদুনা থম্বীরবা অমসুং শোত্থরবা মীওই খুদিংমক্তা ফংহনবনি। হায়রিবা চপ মান্নবা ৱাখল্লোন অসি ঐখোয়গী লৌউ-শিংউগী থৌরাং অমসুং লৌমীশিংগা মরী লৈনবা থৌরাংশিংদসু মমি তারি। মরুদগী কৈথেল ফাওবদা ঐখোয়না পাইখৎখিবা থৌরাং পুম্নমক্তা লম হেক্তর ২দগী তানা লৈবা লৈবাক অসিগী অপীকপা লৌমীশিংগী চাদা ৮০ হেনবদা মীৎয়েং চংখি। পি.এম. কিসান সম্মান নিধিগী মখাদা বেঙ্ক একাউন্তশিংদা হকথেংননা লুপা করোর লিশিং কয়া য়ৌহনখি, মসিদগী অপীকপা লৌমীশিংনা খ্বাইদগী কান্নবা ফংখি। অপীকপা লৌমীশিংগীদমক বেঙ্ককী থোংশিং কৈদৌনুংদা হাংবীরমদে অদুবু ঙসি ঐখোয়না অপীকপা লৌমী করোর কয়া অসিদা কিসান ক্রেদিৎ কার্দ ফংহনখ্রে। এম.এস.পি. ৱাংনা হেনগৎলকপা, সরকারনা রেকোর্দ ওইনা লৈশিনখিবা অমসুং লৌমীশিংগী বেঙ্ক একাউন্তদা শেল হকথেংননা চংবা অসিনা অপীকপা লৌমীশিংগী অৱাবা চাউনা কোকহনখি। মরুপশিং, লৈবাক অসিদা ঈথৈ-লৌখোং মফম কয়াদা য়ৌহনবা, ঈথৈ-লৌখোংগী হীরম অসিদা মোদর্ন তেক্নোলোজী হেনগৎহনবা হায়বা অসিদা ঐখোয়না মীৎয়েং থম্লি। মরম অসিনা ঙসি রুরেল ইনফ্রাস্ত্রকচরদা, স্তোরেক, কোল্দ স্তোরেজ অসিগুম্বা ইনফ্রাস্ত্রকচরদা লুপা করোর লাখ ১ চাদিং তৌরি। ঐখোয়গী পান্দমদি অসিগুম্বা ইনফ্রাস্ত্রকচর অমা খুঙ্গং অদু মক্তদা থম্বা ঙম্বা অসিনি, অসুম তৌবনা লৌমীশিংনা ফথ-পুমথগনবা পোৎলমশিং, মমল ৱাংবা উহৈ-ৱাহৈ অমদি মনা-মশিং হেন্না হেন্না থাদুনা মফম অদুদগী থুনা থাদোকপা ঙম্লগনি। মসিনা খুঙ্গা অদুমক্তদা ফুদ প্রোসেসিং ইন্দস্ত্রী খোঙজেল য়াংনা চাউখৎহনগনি অমসুং অনৌবা থবক্কী খুদোংচাবশিং ফংহনগনি। ইচিল-ইনাওশিং, চহি কয়া অসিদা ঐখোয়না চু থারিবা লৌমীশিংগী দিকেদ কয়া শুরবা সমস্যাশিং অসি থমোয় শেংনা কোকহন্নবা অনৌবা পাম্বৈ, অনৌবা উপাইশিং থিন্নবা হোৎনখি। ঙসি, য়ু.পি.না চুগী রিম্যুনরেতিব প্রাইসতা লৈবাক অসিগী খ্বাইদগী মাংজিল থারিবা রাজ্যশিংগী মনুংদসু অমা ওইরি। য়োগীজীগী সরকারনা পেমেন্তগী মতাংদসু অনৌবা অওনবা অমা পুরকখি। ঙসি পেত্রোলদা ইথানোল ব্লেন্দিং তৌবা অসিদা মমাংদা অমুক্তা থোকখিদ্রিবা মওংদা হেনগৎহন্নবা হোৎনরি। মসিনা মরম ওইরগা লৈবাক অসিনা ক্রুদ ওইল মপালদগী পুশিল্লকপদা শেল চৎহনদবা ঙম্লে অমসুং লৈবাক অসিগী চুগী সেক্তর মপাঙ্গল কনখৎলক্লি। ইচিল-ইনাওশিং, লৈবাক অসিগী হেরিতেজ অমসুং লৈবাক অসিগী চাউখৎ-থৌরাংদা য়ানীংদবা বিরোধী দল খরা লৈ। লৈবাক অসিগী হেরিতেজ অসিগী মতাংদা য়ানীংদবগী মরমদি মখোয়না মখোয়গী ভোৎ বেঙ্ককী মতাংদা খল্লি। লৈবাক অসিগী চাউখৎ-থৌরাংগী মতাংদা য়ানীংদবগী মরমদি নোংমা নোংমগী লৈবাক অসিগী লায়রবা অমদি মীচম প্রজাশিংনা মখোয়গী মখা পোনবা হন্থরক্লি। অদোম ইশানা য়েংবীয়ু। মীওইশিং অসিনা কাশীদা বাবা বিশ্বনাথকী অচৌবা ধাম অমা শাবদা নুংঙাইতবা পোকই। মীওইশিং অসিনা অয়োধ্যদা ভগৱান শ্রী রামগী অচৌবা লাইশঙ অমা শাবদা নুংঙাইতবা পোকই। মীওইশিং অসিনা গঙ্গাজীগী লুনানবগী কেম্পেন চত্থবদা নুংঙাইতবা পোকই। মীওইশিং অসিমক্তা অকি-অখঙ পীরিবা মকোকশিংগী মায়োক্তা আর্মীনা এক্সন লৌৎপদা ৱাহং হঙলি। মসিগী মীওইশিং অসিনা ভারতকী বিজ্ঞানিকশিংনা ভারত্তা শাজবা কোরোনা ভেক্সিনবু মীয়াম্না চীংনবা পোকহল্লি। ইচিল-ইনাওশিং, রাজ্য অসি, লৈবাক অসি য়াম্না চাউই, মমাংদা সরকার কয়া লাকখ্রে অমদি চৎখ্রে। ঐখোয় পুম্নমক্না ৱাখল চাউথোক্না লৈবাক অসিদা পুরকপা চাউখৎ-থৌরাং অমসুং লৈবাক অসিগী মপাঙ্গল অসিদা চাউথোকচবা পোক্কদবনি। অদুবু লাইবক থীবদি মীওইশিং অসিনা মসি পামদে। সরকার অসিনা অফবা ৱাখল্লোনগা লোয়ননা থবকশিং পাইখৎলবদা য়ু.পি.দা হৌখিবা চহি ৪-৪ অসিদা করি ফলশিং ফংবা ঙমখি। য়োগীজীগী লুচিং মখাদা সরকার শেমদ্রিঙৈ মমাংদা নোংচুপ থংবা য়ু.পি.দা করম্বা লো এন্দ ওর্দরগী ফীভমদা লৈরমখিবা হায়বা ময়াম্না খঙনরবা ৱাফমনি। মফম অসিদা মমাংদা মীয়ামদা করি হায়নরম্মি – নুমিৎ তাদ্রিঙৈদা য়ুমদা হনজিল্লকউ! নুমিৎ তারবা মতমদদি লম্বী-শোরক্তা নোংমৈ পাইবা মীওইশিং থোরকই। মসি হন্থরব্রা নত্ত্রগা হন্থদ্রিবা? নোংমা নোংমগী নুপীমচাশিংদা খুদোংথিবা থোকপগী মতাংদা ৱাহং কয়া লাকখি। নুপীমচাশিংনা স্কুল নত্ত্রগা কোলেজ চৎপদা অৱাবা ওইখি। মর্চেন্ত-ওন্তপ্রিনোরশিংনা অয়ুক্তা ময়ুম থাদোক্তুনা চৎখি অমদি মখোয়গী ইমুং-মনুংনা ৱাখল ৱানা ঙাইখি। লায়রবা ইমুং-মনুংশিংনা অতোপ্পা রাজ্যশিংদা থবক শুবা চৎখিবা মতমদা মখোয়গী য়ুম অমদি লাম অদুবু আইন্না য়াদবা মওংদা লৌশিনখিগদ্রা হায়না ৱাখল ৱাখি। কনা অমত্তনা করম্বা মতমদা, কদায়দা ইরাং থোরক্কনি হায়বা তম্বা ঙম্লমদে। ইচিল- ইনাওশিং নখোয়গী মীনুংশি, নখোয়গী মসিগী থৌজালশিং অসিনা ঐখোয়না অয়ুক নুমিদাং থবক তৌবা ঙম্নবা ইথিল ফংখি। ফীভম অসিনা মরম ওইরগা খুঙ্গং কয়াদগী নুমিৎ খুদিংগী মাইগ্রেসন তৌখিবগী পাউ লাকখি। অদুবু হৌখিবা চহি মরি মখাই অসিদা য়োগীজীগী সরকারনা ফীভম অসি ফগৎহন্নবা য়াম্না কন্না হোৎনখি। ঙসি মাফিয়া অদু তকথোকপদা, আইন্না য়াদবা দলানশিং তকথোকপা মতমদা মসিগী চৈথেংদি মখোয়বু য়োকখৎলিবা মীওই অদুনা ফংলি। মরম অসিনা ঙসি য়ু.পি.গী মীয়াম পুম্বনা হায়নরি – য়ু.পি. প্লস য়োগী বহুৎ হে উপয়োগী। ঐহাক্না অমুক হন্না হায়রি – য়ু.পি.ৱাই.ও.জি.আই., য়ু.পি. প্লস য়োগী বহুৎ হে উপয়োগী! মরুপশিং, মসিগী অতোপ্পা খুদম অমগা ঐহাক পীজে। নুমিৎ খরনিগী মমাংদা ঐহাক্না পাউ অমা থেংনৈ। মসি ঐখোয়গী শক্তি লৈরবা মীরুৎকী শহর অসিগী পাউনি অদুবু য়ু.পি. পুম্বা, দিল্লী এন.সি.আর. অমসুং লৈবাক অসিগী অতৈ রাজ্যশিংনসু মসি খঙবা মথৌ তাই। ইচিল-ইনাওশিং, মীরুৎতা লম্বী অমা লৈরম্মি, বজার অমা লৈ – সোতীংগঞ্জ। সোতীংগঞ্জতা লৈবাক অসিগী মফম অমা হেক্তদগী হুরাল্লকপা গারীশিং লোৎশিন্নবা পুরকই অমসুং লান্না শীজিন্ননবা মফম অসিদা শেমদোক-শাদোকই। মসি দিকেদ কয়া চত্থরকখি। গারীশিং হুরানগী মকোক ওইরিবশিং অসিগী মায়োক্তা মমাংগী সরকারশিংনা এক্সন লৌখৎপগী থৌনা লৈরমখিদে। মসিগী থবক অসি শক্তি লৈরবা য়োগীজীগী সরকার অমসুং মফম অদুগী এদমিনিস্ত্রেসন্না পাইখৎখি। হৌজিক সোতীংগঞ্জকী কলা বজার অসি মুত্থৎখ্রে। ইচিল-ইনাওশিং, মাফিয়া লৈবা পাম্বা মীওইশিংনা মাফিয়াগী লোলদা ৱা ঙাংগনি। লৈবাক অসি মখোয়গী অচেৎপা ফীরেপ অমসুং কত্থোকপনা শেমখিবা মীওইশিং অদুবু ঐখোয়না ঙানথোইহনগনি। আজাদীকা অমৃত মহোৎসব অসি ৱাখল্লোন অসিগী খুদম অমনি। লৈবাক অসি নীংখা তমহন্নবা মখোয়গী থৱায় কত্থোকখিবশিংগী মতিক চাবা মফম অমা পীবা হায়বা অসি ইরৈবাকচা পুম্নমক্কী থৌদাংনি, ঐখোয়গী থৌদাংনি। মসিগী মখা চত্থরকপা ওইনা শহাজহানপুরদা শহীদ ম্যুজিয়ম শাখি। ম্যুজিয়ম অসিদা অথৌবশিংগী নীংশিং খুদমশিং য়োকখৎতুনা থম্লি। অসিগুম্বা খোঙথাংশিং অসিগী লোয়ননা মফম অসিদা লাকপা হৌগৎলক্লিবা মীরোন্না লৈবাক অসিগীদমক কত্থোকপগী মতাংদা ইথিল মতম চুপ্পদা ফংলগনি। অদোমগী থৌজালশিংগা লোয়ননা য়ু.পি.গী চাউখৎ-থৌরাংগী থবক অসি অসুম্না মখা চত্থখিগনি। নোংপোক নত্ত্রগা নোংচুপ, অৱধ নত্ত্রগা বুন্দেলখন্দ ওইরবসু উত্তর প্রদেশকী কাচিন কোয়া খুদিংমক চাউখৎহন্নবা খোঙথাং অসি মখা চত্থখিগনি। অমুক হন্না গঙ্গা এক্সপ্রেসৱেগীদমক ময়াম পুম্বদা নুংঙাইবা ফোঙদোকচরি, ঐহাক্না য়াইফ পাউজেল পীজরি। ঐহাক্কা লোয়ননা হায়বীয়ু, ভারত ইমানা য়াইফরে! ভারত ইমানা য়াইফরে! ভারত ইমানা য়াইফরে! ভারত ইমানা য়াইফরে! হন্না-হন্না থাগৎচরি!